منذ بضعة أيام استغرب عدد من أرباب المؤسسات السياحية بالمغرب، بوجود حجز على أرصدتها في عدة أبناك بسبب التأخر في أداء الضرائب لهذه السنة. بعض الذين تحدثوا لجريدة كود قالوا لينا بأن إدارة الضرائب ما كتعرفش مفهوم التفاوض والصبر والتدرج مع أنها عارفة الكارثة العظمى اللي حلت بقطاع السياحة، وأكثر من ذلك رسلت ليهم رسائل أداء أخرى وهي تعلم أن الصيف كانت الخدمة شبه ميتة مقارنة مع المصاريف. والغريب في الأمر أن هاد الإدارة اللي تابعة لبنشعبون عارفة بأن وزير المالية دار مجهود كبير باش يقنع الأبناك باش تعطي سيولة وقروض لمهنيي السياحة باش يخفف عليهم ضغط أزمة الجائحة، ومع ذلك لا رحمة لا شفقة. بعض أرباب هذه المؤسسات معندهمش باش يخلصو الضرائب حيث الخدمة كانت ضعيفة بزاف هاد العام والمدخول ضعيف والمصاريف كثيرة خصوصا مع مصاريف التعقيم وغيرها. والأكثر من ذلك يقول بعض المهنيين أن هاد الحسابات البنكية فيها رواتب العمال والمستخدمين ومع هاد الحجز حتى واحد ما غادي يتخلص من نهاية الشهر، وبالتالي زادت أزمة فوق أزمة. دابا واش هاد الإدارة خدامة بعقلية تدبير الأزمة الخانقة ولا ماشي شغلها هي تبقى غادية وكأن شيئا لم يحدث؟ هاد الشي خلا هاد المهنيين يفكرو في الإغلاق النهائي أو إعلان الإفلاس حيث بان ليهم أن الشعارات والتصريحات في واد والواقع في واد ثاني، وإذا الدولة ما تفهمتش هاد الوضع وأجلت الأداء إلى فترة انتعاش مستقبلية شكون غادي يتفهم؟ إذن الحل هو الإفلاس والإغلاق حسب رأيهم. 
مصيبة طاحت على بعض أصحاب المؤسسات السياحية.. أ عباد الله البلاد في أزمة والسياحة واقفة وتوقيت العمل محدد والحركة ميتة وإدارة الضرائب كتحجز على الحسابات البنكية للفنادق والمطاعم السياحية.. واش إدارة الضرائب معنا ولا ضدنا